Jan Herman Mrózak

Jan Herman Mrózak ( Johann Herrmann Mrosack; * 18. oktobra 1841 w Narću, † 19. meje 1902 w Budestecach) bě farar a serbski kulturny prócowar.

Žiwjenje
mini|Narowny křiž fararja Mrózaka a jeho žony Adelheid na starym kěrchowje w Budestecach
Jan Herman Mrózak narodźi so w Narću pola Wojerec. W lěće 1844 přesydli so swójba do Wulkich Ždźarow, hdźež bu jeho nan Jan Mrózak cyrkwinski wučer a kantor a so tež jeho bratr Oswald Mrózak narodźi. Wot 1853 do 1860 wopytowaše wón gymnazij w Budyšinje a studowaše po tym teologiju w Hali a Wrócławju. Wot lěta 1864 do 1866 skutkowaše Mrózak jako domjacy wučer a zastupi 1865 jako sobustaw do Wittenbergskeho prědarskeho seminara. Wón běše wot 1866 do 1874 farar w Radšowje a wot 1874 w Budestečanskej wosadźe.

Mrózak běše wot 1875 čłon Maćicy Serbskeje a skutkowaše pozdźišo jako jeje wuběrkownik a městopředsyda. Wón postara so hłownje wo nowe a lěpše serbske šulske knihi a bě sobuzałožer a sobustaw Towarstwa pomocy za studowacych Serbow.

Žórle

 Matej Handrik: Nekrolog XLIV. W: Časopis Maćicy Serbskeje. Zwjazk 56 (1903), čo. 1, str. 71–74. 

Kategorija:Muž
Kategorija:Maćicar
Kategorija:Serb
Kategorija:Ewangelsko-lutherski duchowny
Kategorija:Rodź. 1841
Kategorija:Zemr. 1902
Kategorija:Wosoba (Budestecy)
Kategorija:Wosoba (Radšow)